b'\n_START_ARTICLE_\nCam Fowler\n_START_SECTION_\nUra\n_START_PARAGRAPH_\nFowlerin is\xc3\xa4 Perry on kanadalainen ja \xc3\xa4iti Bridget on yhdysvaltalainen. Fowlerin perhe muutti is\xc3\xa4n ty\xc3\xb6komennuksen vuoksi Yhdysvaltoihin Camin ollessa kaksivuotias. Cam Fowler osallistui kaudella 2007\xe2\x80\x932008 Yhdysvaltain nuorten maajoukkueohjelmaan. H\xc3\xa4nen t\xc3\xa4ytyi valita kauden 2008\xe2\x80\x932009 j\xc3\xa4lkeen, ett\xc3\xa4 edustaako h\xc3\xa4n tulevaisuudessa Yhdysvaltoja vai Kanadaa. Fowler valitsi Yhdysvallat ja l\xc3\xa4hti edustamaan maata alle 18-vuotiaiden MM-kilpailuihin 2009._NEWLINE_Vuonna 2009 Fowlerin oli tarkoitus l\xc3\xa4hte\xc3\xa4 opiskelemaan Notre Damen yliopistoon, mutta OHL-joukkue Windsor Spitfiresin hankittua h\xc3\xa4nen oikeudet Fowler p\xc3\xa4\xc3\xa4tti l\xc3\xa4hte\xc3\xa4 pelaamaan syntym\xc3\xa4kaupunkinsa joukkueeseen ja perua Notre Damelle antamansa suullisen lupauksen. H\xc3\xa4nen kautensa 2009\xe2\x80\x932010 hallitsevassa Memorial Cup -voittajajoukkueessa onnistui hyvin. Fowler oli tehoilla 8+47=55 OHL:n puolustajien pistep\xc3\xb6rssin seitsem\xc3\xa4s ja joukkueensa toiseksi tehokkain puolustaja Ryan Ellisin j\xc3\xa4lkeen. Windsor Spitfires voitti toisen per\xc3\xa4kk\xc3\xa4isen OHL-mestaruutensa ja Memorial Cupinsa. OHL:n t\xc3\xa4hdist\xc3\xb6ottelussakin pelannut Fowler valittiin Memorial Cup -turnauksen t\xc3\xa4hdist\xc3\xb6kent\xc3\xa4lliseen._NEWLINE_NHL Central Scouting Bureau rankkasi Fowlerin aluksi kolmanneksi Pohjois-Amerikassa pelaavista pelaajista NHL:n varaustilaisuuteen 2010, ja h\xc3\xa4nen edell\xc3\xa4\xc3\xa4n olivat vain ensimm\xc3\xa4isen\xc3\xa4 varatut Taylor Hall ja Tyler Seguin. Viimeisess\xc3\xa4 rankingissa CSB rankkasi Fowlerin viidenneksi, mutta h\xc3\xa4net varattiin lopulta Anaheim Ducksiin numerolla 12._NEWLINE_Hein\xc3\xa4kuussa 2010 Fowler teki kolmivuotisen tulokassopimuksen Ducksin kanssa. H\xc3\xa4n murtautui joukkueeseen jo harjoitusleirin j\xc3\xa4lkeen ja pelasi koko kauden 2010\xe2\x80\x932011 NHL:ss\xc3\xa4, jossa tulokaskausi toi 75 runkosarjaottelussa tehot 10+30=40, joilla Fowler oli Ducksin toiseksi tehokkain puolustaja \xc4\xbdubom\xc3\xadr Vi\xc5\xa1\xc5\x88ovsk\xc3\xbdn j\xc3\xa4lkeen. H\xc3\xa4n oli my\xc3\xb6s NHL:n toiseksi tehokkain tulokaspuolustaja Colorado Avalanchessa ja St. Louis Bluesissa pelanneen Kevin Shattenkirkin j\xc3\xa4lkeen. Fowler valittiin pelaamaan NHL:n t\xc3\xa4hdist\xc3\xb6otteluun vuonna 2011 osana tulokkaiden joukkuetta.\n_START_SECTION_\nMaajoukkue\n_START_PARAGRAPH_\nFowler voitti my\xc3\xb6s maailmanmestaruuden alle 20-vuotiaiden MM-kilpailuista 2010 sek\xc3\xa4 alle 18-vuotiaiden MM-kilpailuista 2009. J\xc3\xa4lkimm\xc3\xa4isen\xc3\xa4 mainitussa turnauksessa h\xc3\xa4n voitti my\xc3\xb6s puolustajien sy\xc3\xb6tt\xc3\xb6p\xc3\xb6rssin seitsem\xc3\xa4ll\xc3\xa4 sy\xc3\xb6t\xc3\xb6ll\xc3\xa4\xc3\xa4n, valittiin parhaaksi puolustajaksi sek\xc3\xa4 t\xc3\xa4hdist\xc3\xb6kent\xc3\xa4lliseen._NEWLINE_Fowler pelasi my\xc3\xb6s miesten MM-kilpailuissa vuonna 2011.'